**ชื่อเรื่อง** : การพัฒนาศักยภาพเกษตรกรปลูกยาสูบ ในการป้องกันพิษจากการใช้สารเคมีกำจัดศัตรูพืช

**ผู้วิจัย :** นายเจนณรงค์ ละอองศรี น.ส.ฐิตาภา การรัตน์ (โรงพยาบาลส่งเสริมสุขภาพตำบลโนนนาจาน)

**ผู้นำเสนอ :** นายเจนณรงค์ ละอองศรี

**บทคัดย่อ**

การวิจัยเชิงปฏิบัติการนี้ มีวัตถุประสงค์เพื่อศึกษาสถานการณ์การใช้สารเคมีกำจัดศัตรูพืชในการปลูกยาสูบ และการพัฒนาศักยภาพเกษตรกรปลูกยาสูบในการป้องกันพิษจากการใช้สารเคมีกำจัดศัตรูพืช ทำการศึกษาในหมู่บ้านแห่งหนึ่ง ของจังหวัดกาฬสินธุ์ ผู้ร่วมดำเนินการวิจัยประกอบด้วย เกษตรกรปลูกยาสูบ จำนวน 24 คน ผู้มีส่วนเกี่ยวข้อง จำนวน 16 คน โดยทำการคัดเลือกผู้ร่วมดำเนินการวิจัยแบบเจาะจง เก็บรวบรวมข้อมูลทั่วไปโดยการใช้แบบสัมภาษณ์แบบมีโครงสร้าง เก็บรวบรวมข้อมูลเชิงคุณภาพโดยการสนทนากลุ่ม การประชุม และการสังเกตแบบมีส่วนร่วม วิเคราะห์ข้อมูลทั่วไปด้วยสถิติเชิงพรรณนา ได้แก่ ร้อยละ ค่าเฉลี่ย ส่วนเบี่ยงเบนมาตรฐาน ค่าสูงสุด และค่าต่ำสุด สำหรับข้อมูลเชิงคุณภาพวิเคราะห์โดยการวิเคราะห์เชิงเนื้อหา ทำการเก็บข้อมูลในเดือน ตุลาคม พ.ศ. 2561 ถึงเดือน มิถุนายน พ.ศ. 2561 รวมระยะเวลา 7 เดือน ผลการศึกษาพบว่า ก่อนดำเนินงานพบว่าเกษตรกรปลูกยาสูบมีการดูแลตนเองไม่เหมาะสมในหลายประเด็น ทั้งในขณะผสม ขณะฉีดพ่น และหลังฉีดพ่นสารเคมีกำจัดศัตรูพืช จากการเรียนรู้ร่วมกันทำให้เกิดการระดมทรัพยากรในชุมชนมาพัฒนากิจกรรมเพื่อสร้างความตระหนักและพัฒนาทักษะให้เกษตรกรได้แก่ 1) เสริมสร้างองค์ความรู้ และทักษะให้แก่เกษตรกรในการป้องกันพิษจากการใช้สารเคมี 2) จัดตั้งกลุ่มเฝ้าระวังภาวะแพ้พิษสารเคมีกำจัดศัตรูพืชโดย อสม. และผู้นำชุมชน 3) ส่งเสริมการทำเกษตรแบบชีวภาพ 4) กำหนดนโยบายสาธารณะการใช้สารเคมีกำจัดศัตรูพืชในชุมชน 5) องค์กรปกครองส่วนท้องถิ่นเข้ามามีส่วนร่วมในการสนับสนุนการดำเนินงาน หลังดำเนินการ 7 เดือนพบว่า เกษตรกรปลูกยาสูบมีพฤติกรรมการใช้สารเคมีที่ปลอดภัยเพิ่มขึ้น มีกลุ่มเฝ้าระวังภาวะแพ้พิษสารเคมีกำจัดศัตรูพืชโดย อสม. และผู้นำชุมชน องค์การบริหารส่วนตำบลเข้ามาร่วมสนับสนุนงบประมาณในการการดำเนินงาน และพบว่า เกษตรกรปลูกยาสูบ มีการใช้สารชีวภาพแทนการใช้สารเคมีเพิ่มขึ้น ดังนั้นจึงสรุปได้ว่าการวิจัยเชิงปฏิบัติการ ทำให้เกษตรกรปลูกยาสูบได้สร้างกระบวนการเรียนรู้จากประสบการณ์ของตนเองนำสู่การแก้ไขปัญหาร่วมกัน ก่อให้เกิดการพัฒนาศักยภาพเกษตรกรปลูกยาสูบในการป้องกันพิษจากการใช้สารเคมีกำจัดศัตรูพืชได้อย่างเหมาะสม ข้อเสนอแนะ พยาบาลชุมชนตลอดจนบุคลากรสุขภาพ สามารถนำผลการศึกษาไปใช้ในการพัฒนาศักยภาพเกษตรกรกลุ่มอื่นๆ ในการป้องกันพิษจากการใช้สารเคมีกำจัดศัตรูพืช เช่น เกษตรกรปลูกข้าว เกษตรกรปลูกมันสำปะหลัง เกษตรกรปลูกยางพารา

**ชื่อเรื่อง** : การพัฒนาศักยภาพเกษตรกรปลูกยาสูบ ในการป้องกันพิษจากการใช้สารเคมีกำจัดศัตรูพืช

**ผู้วิจัย :** นายเจนณรงค์ ละอองศรี น.ส.ฐิตาภา การรัตน์ (โรงพยาบาลส่งเสริมสุขภาพตำบลโนนนาจาน)

**สรุปสาระสำคัญ**

**บทนำ** ปัจจุบันเกษตรกรส่วนใหญ่ที่ปลูกยาสูบ มีการใช้สารเคมีกำจัดศัตรูพืชในการดูแลต้นยาสูบเป็นจำนวนมาก อีกทั้งเกษตรกรปลูกยาสูบมีการป้องกันอันตรายจากพิษของสารเคมีกำจัดศัตรูพืชที่ไม่เหมาะสม ส่งผลให้เกิดอันตรายต่อร่างกายของเกษตรกรเอง คนในชุมชน สิ่งแวดล้อม รวมไปถึงผู้ที่สูบบุหรี่ซึ่งการป้องกันและแก้ไขปัญหาดังกล่าวที่มีประสิทธิภาพ จึงไม่ควรมุ่งไปที่การแก้ไขปัญหาส่วนบุคคลเพียงอย่างเดียว แต่ต้องอาศัยการมีส่วนร่วมของคนในชุมชน ผู้มีส่วนเกี่ยวข้องทุกภาคส่วน ในการร่วมกันทำให้ผู้ที่ประสบปัญหาเข้าใจในปัญหา และร่วมกันแก้ไขปัญหาที่เกิดขึ้นด้วยตัวเอง **วิธีการศึกษา** การศึกษาครั้งนี้ เป็นการวิจัยเชิงปฏิบัติการ(Action Research) มีวัตถุประสงค์เพื่อศึกษาสถานการณ์การใช้สารเคมีกำจัดศัตรูพืชในการปลูกยาสูบ และการพัฒนาศักยภาพเกษตรกรปลูกยาสูบในการป้องกันพิษจากการใช้สารเคมีกำจัดศัตรูพืช ผู้ร่วมดำเนินการวิจัยได้แก่ เกษตรกรปลูกยาสูบ จำนวน 24 คน ผู้นำชุมชน อาสาสมัครสาธารณสุข เจ้าหน้าที่สาธารณสุข สมาชิกองค์การบริหารส่วนตำบล และนักวิชาการเกษตร จำนวน 16 คน รวมทั้งหมด 40 คน โดยทำการคัดเลือกผู้ร่วมดำเนินการวิจัยแบบเจาะจง เก็บรวบรวมข้อมูลทั่วไปโดยการใช้แบบสัมภาษณ์แบบมีโครงสร้าง เก็บรวบรวมข้อมูลเชิงคุณภาพโดยการสนทนากลุ่ม การประชุม และการสังเกตแบบมีส่วนร่วม วิเคราะห์ข้อมูลทั่วไปด้วยสถิติเชิงพรรณนา ได้แก่ ร้อยละ ค่าเฉลี่ย ส่วนเบี่ยงเบนมาตรฐาน ค่าสูงสุด และค่าต่ำสุด สำหรับข้อมูลเชิงคุณภาพวิเคราะห์โดยการวิเคราะห์เชิงเนื้อหา ทำการเก็บข้อมูลในเดือน ตุลาคม พ.ศ. 2561 ถึงเดือน มิถุนายน พ.ศ. 2561 รวมระยะเวลาในการศึกษา 7 เดือน **ผลการศึกษา 1. ข้อมูลทั่วไปและวิถีชีวิตของผู้ร่วมดำเนินการวิจัย** ผู้ร่วมดำเนินการวิจัยกลุ่มเกษตรกรปลูกยาสูบ ร้อยละ 75 เป็นเพศหญิง อายุเฉลี่ย 42.21 ปี (S.D. = 8.35) ร้อยละ 95.8 มีสถานภาพสมรสคู่ ร้อยละ 45.8 จบการศึกษาระดับประถมศึกษา ร้อยละ 40.0 มีรายได้เฉลี่ยของครอบครัว 5,001 - 10,000 ต่อเดือน ทั้งหมดประกอบอาชีพทำนา และปลูกยาสูบเป็นอาชีพเสริมหลังฤดูการทำนา วิถีชีวิตของเกษตรกรปลูกยาสูบพบว่า เกษตรกรจะปลูกยาสูบ ปีละ 1 ครั้ง โดยเกษตรกรจะเริ่มเตรียมแปลงปลูกหลังจากเก็บเกี่ยวข้าวที่มีอายุสั้น ในช่วงประมาณปลายเดือนตุลาคมของทุกปี ในการปลูกยาสูบแต่ละครั้งจะใช้ระยะเวลาประมาณ 4 - 5 เดือน  **2. สถานการณ์การใช้สารเคมีกำจัดศัตรูพืชในการปลูกยาสูบ** เกษตรกรปลูกยาสูบส่วนมากมีการใช้สารเคมีกำจัดศัตรูพืชอย่างเข้มข้น ผสมกันหลายชนิดเกินความจำเป็น เกษตรกรปลูกยาสูบส่วนมากอ่านฉลากข้างขวดสารเคมีเฉพาะแรกใช้ควบคู่กับไม่อ่าน เกษตรกรปลูกยาสูบบางส่วนใช้เครื่องฉีดพ่นจนเก่า ขาดการตรวจสอบก่อนนำไปใช้ เกษตรกรปลูกยาสูบส่วนมากไม่สวมอุปกรณ์ป้องกันพิษที่เหมาะสม ฉีดพ่นสารเคมีในขณะมีลมพัดแรง และไม่ดูทิศทางลมในขณะฉีดพ่นสารเคมี เกษตรกรปลูกยาสูบบางส่วนดื่มน้ำและสูบบุหรี่ในขณะฉีดพ่นสารเคมี เกษตรกรปลูกยาสูบส่วนมากไม่ได้ทำความสะอาดร่างกายในทันทีหลังการสัมผัสสารกำจัดศัตรูพืช เกษตรกรปลูกยาสูบบางส่วนจัดเก็บอุปกรณ์หรือกำจัดภาชนะปนเปื้อนสารเคมีไม่เหมาะสม และซักเสื้อผ้าที่ปนเปื้อนสารเคมีรวมกับเสื้อผ้าอื่น และเกษตรกรปลูกยาสูบส่วนใหญ่ไม่มีการทำป้ายแจ้งเตือนอันตรายบริเวณที่ฉีดพ่นสารเคมี **3. การพัฒนาศักยภาพเกษตรกรปลูกยาสูบ ในการป้องกันพิษจากการใช้สารเคมีกำจัดศัตรูพืช** จากการร่วมกันศึกษาสถานการณ์การใช้สารเคมีกำจัดศัตรูพืช ผู้ร่วมดำเนินการวิจัยได้ร่วมแลกเปลี่ยนความรู้ ข้อคิดเห็น และเสนอแนะแนวทางในการแก้ไขปัญหาดังนี้ 1) การจัดกระบวนการเรียนรู้เพื่อเสริมความรู้และทักษะในการใช้สารเคมีที่ปลอดภัยให้แก่เกษตรกรปลูกยาสูบโดยจัดกระบวนการเรียนรู้แบบมีส่วนร่วมในชุมชน 2) จัดตั้งกลุ่มเฝ้าระวังภาวะแพ้พิษสารเคมีกำจัดศัตรูพืชโดย อสม. และผู้นำชุมชน 3) หมอดินอาสาและเจ้าหน้าที่เกษตรตำบลส่งเสริมการการเรียนรู้และแลกเปลี่ยนประสบการณ์ วิธีการกำจัดศัตรูพืชในการปลูกยาสูบด้วยวิถีทางการเกษตรที่ปลอดภัย 4) การสร้างกฎในชุมชนในการควบคุมการใช้สารเคมีในชุมชน5) องค์การบริหารส่วนตำบลสนับสนุนงบประมาณในการการดำเนินงาน **4. ผลการดำเนินงานพัฒนาศักยภาพเกษตรกรปลูกยาสูบในการป้องกันพิษจากการใช้สารเคมีกำจัดศัตรูพืช** เกษตรกรปลูกยาสูบมีพฤติกรรมการป้องกันพิษสารเคมีกำจัดศัตรูพืช ได้ถูกต้องเหมาะสมเพิ่มมากขึ้นทั้งในขณะผสมสารเคมี ได้แก่ เกษตรกรส่วนมากมีการอ่านฉลากก่อนผสมสารเคมีถึงแม้ว่าจะใช้ ยาตัวเดิม เกษตรกรส่วนมากมีการใช้สารเคมีตามที่ระบุไว้ในฉลาก ส่วนมากมีการบำรุงรักษาอุปกรณ์ฉีดพ่นอย่างสม่ำเสมอเพิ่มมากขึ้น เกษตรกรส่วนมากสวมใส่ถุงมือยางเพื่อป้องกันการหกรด หรือปนเปื้อนของสารเคมีขณะเทและผสม สารเคมี และไม่ใช้ปากกัดเปิดฝาขวดบรรจุ สารเคมี ใช้หน้ากากบังหน้าป้องกันการ กระเด็นสารเคมีเข้าตาหรือใบหน้า ขณะเท สารเคมี และขณะใช้ไม้คนสารเคมี และเก็บไม้ ที่ใช้สารคนสารเคมีไว้ในที่ปลอดภัย ในขณะพ่นสารเคมี ได้แก่ ใช้หน้ากากที่ทำจากวัสดุกันซึม และมีไส้กรอง สารพิษ แทนการใช้หน้ากากธรรมดา ผ้าขาวม้า หรือเสื้อยืดปิดปากปิดจมูก ในขณะหลังพ่นสารเคมี ได้แก่ เกษตรกรส่วนมากอาบน้ำชำระร่างกาย และใส่เสื้อผ้าชุดใหม่ ทันทีหลังจากฉีดพ่นสารเคมีเสร็จ แยกซัก เสื้อผ้าที่สวมสำหรับฉีดพ่นสารเคมี โดยไม่ นำไปซักร่วมกับเสื้อผ้าอื่น ๆ เกษตรกรบางส่วนล้างถังฉีดพ่นสารเคมี โดยเทน้ำใส่ในถังแล้วเขย่าถังฉีดพ่นแรง ๆ แล้วนำไปฉีดพ่นในบริเวณที่มีศัตรูพืช ไม่เทน้ำ ลงพื้นดิน บ่อน้ำหรือลำห้วย เกษตรกรส่วนมากทำสัญลักษณ์บอกให้บุคคลอื่นทราบว่ามีการพ่นยาในพื้นที่แทนการติดป้ายประกาศ โดยเอาขวดบรรจุภาชนะที่ใช้ หมดแล้วเสียบด้วยไม้ แล้วนำไปปักไว้ในบริเวณที่มีการพ่นยา การพัฒนาศักยภาพเกษตรกรปลูกยาสูบในการป้องกันพิษจากการใช้สารเคมีกำจัดศัตรูพืชนั้น เกิดจากวิธีการที่นำคนที่ประสบปัญหามารวมกลุ่มกัน ร่วมกันคิด ร่วมกันพูดคุย แลกเปลี่ยนความคิดเห็นและประสบการณ์ ร่วมกันค้นหาปัญหา ทำให้เกิดความเข้าใจในปัญหา และมีความต้องการที่จะแก้ไขปัญหาที่เกิดขึ้นกับตนเอง จึงเกิดการร่วมมือ ร่วมใจในการตัดสินใจวางแผนแก้ปัญหา และ ร่วมมือร่วมใจกันปฏิบัติตามแผน ซึ่งเกษตรกรปลูกยาสูบสามารถปฏิบัติได้ จึงทำให้เกิดการรับรู้ถึงศักยภาพของตนเอง เกิดพลังอำนาจในการเปลี่ยนแปลงพฤติกรรม ทำให้มีการปรับเปลี่ยนพฤติกรรมไปในทิศทางที่ดีขึ้น ซึ่งได้ผลดีกว่าวิธีการให้ความรู้โดยเจ้าหน้าที่เพียงอย่างเดียว **ข้อเสนอแนะ** พยาบาลวิชาชีพที่ปฏิบัติงานในชุมชน หรือบุคลากรสาธารณสุขอื่น ควรนำวิธีการหรือแนวทางข้างต้นไปใช้ในการดำเนินการ แก้ไขปัญหาสุขภาพของคนในชุมชนต่อไป

**เอกสารอ้างอิง** เกษราวัลณ์ นิลวรางกูร. (2558). **การวิจัยเชิงปฏิบัติการสำหรับการพยาบาลชุมชน.** ขอนแก่น: คลังนานาวิทยา. สุจิตรา เทพภูเขียว.(2556). การมีส่วนร่วมของชุมชนในการป้องกันสารเคมีกำจัดศัตรูพืชจากการปลูกดอกไม้เพื่อร้อยมาลัย. **วารสมาคมพยาบาลแห่งประเทศไทย สาขาภาคตะวันออกเฉียงเหนือ, 31,** 80-89.